Eksodus 4:13,14 Die HERE het vir Moses baie duidelik gewys wat die werklikheid is. Moses kan nou op geen enkele manier nog besware inbring nie. Moses moet nou gaan of wys dat hy nie wil nie. Moses voel dat dit wat hy gaan sê God sal ontstel. Hy begin daarom met die woordjie ag. Hy smeek die HERE om ‘n ander in sy plek te stuur. Moses se woorde maak die HERE kwaad. Hy het nou vir Moses alles gegee waardeur hy sonder angs en onsekerheid sy opdrag kan uitvoer en nog wil hy nie. Hy ontslaan Moses nie van sy taak nie maar sê dat Hy sy broer Aaron sal stuur. Aaron kan goed praat en sal saam met Moses hierdie werk doen. Die HERE vertel ook dat Aaron nou op pad gaan. Dit beteken dat Hy op een of ander manier Aaron geroep het en die bevel gegee om na Moses in Midian te kom. Aaron word hier die Leviet genoem. Dit is vir Moses tog nie nodig dat die HERE van Aaron die Leviet praat nie? Ons moet bedink dat in Israel meer mans die naam Aaron gedra het en daardeur mense ook byname gekry het om hulle te kan onderskei. Die lyk asof Moses se broer bekend gestaan het as Aaron die Leviet. Die HERE reël ook die verhouding tussen Moses en Aaron as hulle saam in Sy diens staan. Aaron is Moses se ouer broer nogtans sal hy nie bo Moses of gelyk aan hom staan nie. Moses bly die leier. Die HERE sal met hom praat en dan moet Moses vir Aaron die boodskap oorbring wat dit weer vir die volk of die Farao moet kommunikeer. Die HERE gebruik en kies uit wie Hy wil. Geen mens kan daarvoor sorg dat God se plan nie werklikheid word nie.